wickkiey/tamil-wikipedia-chunked huggingface dataset:
# விட்டல் ராம்ஜி ஷிண்டே

## வாழ்க்கைப்பணி

1903 இல் இங்கிலாந்திலிருந்து திரும்பிய பின்னர், இவர் தனது வாழ்க்கையை மத மற்றும் சமூக சீர்திருத்தங்களுக்காக அர்ப்பணித்தார். பிரார்த்தனா சமாஜத்திற்கான தனது பணிகளைத் தொடர்ந்தார். இவரது முயற்சிகள் முக்கியமாக இந்தியாவில் தீண்டாமையை அகற்றுவதற்காக அர்ப்பணிக்கப்பட்டன. 1905 ஆம் ஆண்டில் புனேவில் தலித் குழந்தைகளுக்காக ஒரு இரவுப் பள்ளியை நிறுவினார். 1906 ஆம் ஆண்டில் மும்பையில் தாழ்த்தப்பட்ட வகுப்புகள் பள்ளியைத் ஹொடங்கினார். 1910 ஆம் ஆண்டில் இவர் முரளி பிரதிபந்தக சபாவை நிறுவினார். 1917 இல் தீண்டாமையைக் கண்டித்து ஒரு தீர்மானத்தை இந்திய தேசிய காங்கிரசு நிறைவேற்றுவதில் இவர் வெற்றி பெற்றார்.  
1918 முதல் 1920 வரை, இவர் அகில இந்திய தீண்டாமை நீக்குதல் மாநாடுகளை கூட்டினார். இந்த மாநாடுகளில் சில மகாத்மா காந்தி மற்றும் மகாராஜா சயாஜிராவ் கெய்க்வாட் ஆகியோரின் தலைமையின் கீழ் கூட்டப்பட்டன. இச்சமயத்தில் மகாத்மாவுக்கு இவர் எழுதிய கடிதங்கள் குறிப்பிடத்தக்கவை. 1919 ஆம் ஆண்டில் இவர் சவுத்பரோ உரிமையாளர் குழு முன் சாட்சியங்களை வழங்கினார், தீண்டத்தகாத சாதிகளுக்கு சிறப்பு பிரதிநிதித்துவம் கேட்டார். தீண்டத்தகாத சாதிகளின் உறுப்பினர்கள் சிலர் அதன் சொந்த தலைவர்களை மிஷன் விவகாரங்களை நிர்வகிக்க விரும்பியதால் 1923 ஆம் ஆண்டில் அவர் தாழ்த்தப்பட்ட வகுப்புகள் அமைப்பின் நிர்வாகி பதவியிலிருந்து வெளியேறினார். தலித்துகளின் தலைவர்களின் பிரிவினைவாத அணுகுமுறையால், குறிப்பாக பி.ஆர்.அம்பேத்கரின் தலைமையின் கீழ் இவர் ஏமாற்றமடைந்தாலும், இவரது பணி மற்றும் அமிப்புடனான தொடர்பு தொடர்ந்தது. மகாத்மா காந்தியைப் போலவே, இவர் தலித்துகள் மற்றும் இந்து சாதியினரிடையே ஒற்றுமையை ஏற்படுத்த விரும்பினார். மேலும் பிரிட்டிசு ஆட்சி இந்திய சமுதாயத்திற்குள்ளான இத்தகைய பிளவுகளை சாதகமாகப் பயன்படுத்திக் கொண்டு தங்கள் நலனுக்காக சுரண்டப்படும் என்று அஞ்சினார்.  
1930 ஆம் ஆண்டில் மகாத்மா காந்தியின் சட்ட ஒத்துழையாமை இயக்கத்தில் பங்கேற்ற இவர் புனேவுக்கு அருகிலுள்ள ஏர்வாடா மத்திய சிறையில் ஆறு மாதம் அடைக்கப்பட்டார்.  
1933 ஆம் ஆண்டில் இவரது புத்தகமான *பாரதிய அஸ்ப்ரூஷ்யதேச்ச பிரஷ்னா* ("இந்தியாவின் தீண்டாமை கேள்வி") வெளியிடப்பட்டது. இந்து மதம் மற்றும் சமூக கலாச்சாரம் குறித்த இவரது எண்ணங்களும் ஆய்வுகளும், இராசாராம் மோகன் ராய் மற்றும் தயானந்த சரஸ்வதி ஆகியோரின் கருத்துக்களைப் போலவே இருந்தன. இவர் தனது எழுத்துகளில், சாதி அமைப்பு, சிலை வழிபாடு மற்றும் பெண்கள் மற்றும் தாழ்த்தப்பட்ட வர்க்கங்களுக்கு எதிரான ஏற்றத்தாழ்வுகளை எதிர்த்தார். அர்த்தமற்ற சடங்குகளையும், பரம்பரை ஆசாரியத்துவத்தின் ஆதிக்கத்தையும், கடவுளுக்கும் அவருடைய பக்தர்களுக்கும் இடையில் மத்தியஸ்தம் செய்ய ஒரு பூசார் தேவைப்படுவதையும் இவர் எதிர்த்தார்.  
மகரிஷி விட்டல் ராம்ஜி ஷிண்டே 1944 சனவரி 2 அன்று இறந்தார்.
# விட்டல் ராம்ஜி ஷிண்டே

## வாழ்க்கைப்பணி

### தாழ்த்தப்பட்ட வகுப்புக்கான அமைப்பு

இந்தியாவில் தலித் இயக்கத்தின் முக்கிய பிரச்சாரகராக இருந்தார். இவர் தலித்துகளுக்கு கல்வி வழங்க இந்தியாவின் தாழ்த்தப்பட்ட வகுப்புகள் அமைப்பை நிறுவினார். தேசிய அளவில் தீண்டாமைக்கு எதிராக செயல்படுவதற்காக 1906 அக்டோபர் 18 அன்று இவர் மனச்சோர்வடைந்தவர்கள் சார்பான அமைப்பிற்கு அடித்தளம் அமைத்தார். இந்த பணியின் நோக்கங்கள்:  
1. தீண்டாமையிலிருந்து விடுபட முயற்சிப்பது.
1. தலித்துகளுக்கு கல்வி வசதிகளை வழங்குவது.
1. தலித்துகளுக்கு பள்ளிகள், விடுதிகள் மற்றும் மருத்துவமனைகள் தொடங்குவது.
1. அவர்களின் சமூக பிரச்சினைகளை தீர்ப்பது  
இந்த அமைப்பின் மூலம் பல பள்ளிகள் மற்றும் விடுதிகள் நிறுவப்பட்டன.
# விட்டல் ராம்ஜி ஷிண்டே

## ஆதாரங்கள்

Dr. G.M. Pawar, English translation by Sudhakar Marathe "The life and work of Maharshi Vitthal Ramji Shinde, Sahitya Akademi 2013,
- Gore, M.S.; *Vitthal Ramji Shinde, An Assessment of his Contribution* (book in English language), (1989), Tata Institute of Social Sciences, Bombay, India.
- Pawar, G.M.; *Maharshi Vitthal Ramji Shinde, Jeevan wa Karya* (book in Marathi language), (2004), Mumbai (Bombay), India. .
- Katare.maharashtra history (2013) edition ..
# இனியன் பன்னீர்செல்வம்

**இனியன் பன்னீர்செல்வம்** (*Panneerselvam Iniyan*) இந்தியாவின் 61 ஆவது சதுரங்க கிராண்டு மாசுட்டர் ஆவார். இவர் 2002 ஆம் ஆண்டு செப்டம்பர் மாதம் 13 ஆம் நாள் பிறந்தார்.
இனியன் 2007 ஆம் ஆண்டு சூன் மாதத்தில் தனது முதல் கிராண்டு மாசுட்டர் தகுதிநிலையை எசுப்பானியாவில் நடைபெற்ற மோண்டு கேடா சதுரங்கப் போட்டியில் பெற்றார். 2018 ஆம் ஆண்டு பிப்ரவரி மாதம் செருமனியில் நடைபெற்ற போப்லிங்கன் சதுரங்கப் போட்டியில் இரண்டாவது தகுதிநிலையையும் இதே ஆண்டு சூலை மாதம் எசுப்பானியாவில் நடைபெற்ற பார்பெரா தெல் வேலசு சதுரங்கப் போட்டியில் மூன்றாவது தகுதிநிலையையும் அடைந்து பிடே அமைப்பு வழங்கும் கிராண்டு மாசுட்டர் பட்டத்தைப் பெற்றார்.  
2017 ஆம் ஆண்டில் அந்தோரா திறந்த நிலை போட்டியில் 4 ஆவது இடத்தைப் பிடித்ததும் 2018 ஆம் ஆண்டு சனவரியில் இத்தாலி நாட்டில் நடைபெற்ற விலோர்பா சதுரங்கப் போட்டியில் 2 ஆவது இடம் பெற்றதும் பிற சிறப்பான வெற்றிகளாகும். இப்போட்டியில் அங்கேரி நாட்டைச் சேர்ந்த இரிச்சர்டு ராப்போர்டு .முதலிடம் பிடித்தார்.  
2019 ஆம் ஆண்டு ஏப்ரல் மாதம் துபாய் திறந்தநிலை சதுரங்கப் போட்டியில் 7/9 புள்ளிகள் எடுத்து 1 முதல் 8 ஆவது வரையிலான இடத்தைப் பிடித்தார். இந்த போட்ட்டியை மாக்சிம் மாட்லகோவ் வென்றார்.  
2019 ஆம் ஆண்டு சூலை மாதத்தில் புதுதில்லியில் 18 வயதுக்கு உட்பட்டோருக்காக நடைபெற்ற பொதுநலவாய சதுரங்கப் போட்டியில் 7/7 புள்ளிகள் எடுத்து போட்டியை வென்றார்; அதே மாதத்தில் தாய்லாந்து நாட்டின் பட்டாயாவில் நட்டைபெற்ற சதுரங்கத் திருவிழாவில் இரண்டாவது இடம் பிடித்தார்.
# எம். கிருட்டிணன் நாயர் (அரசியல்வாதி)

திவான் பகதூர் **சர் மன்னாத் கிருட்டிணன் நாயர் (Sir Mannath Krishnan Nair)** (1870-1938) இவர் இந்திய தேசிய காங்கிரசைச் சேர்ந்த ஓர் இந்திய அரசியல்வாதியாவார். நீதிக் கட்சியின் சார்பில், தமிழ்நாடு சட்ட மேலவையின் உறுப்பினராகவும், காலனித்துவ கால சென்னை ஆளுநரின் நிர்வாகக் குழுவிலும் பணியாற்றியுள்ளார். திருவிதாங்கூர் உயர்நீதிமன்றத்தின் தலைமை நீதிபதியாகவும் பின்னர் 1914 முதல் 1920 வரை திருவிதாங்கூர் திவானாகவும் பணியாற்றினார்.
# எம். கிருட்டிணன் நாயர் (அரசியல்வாதி)

## ஆரம்பகால வாழ்க்கை மற்றும் அரசியல் வாழ்க்கை

கிருட்டிணன் நாயர் சென்னை மாகாணத்தின் மலபார் மாவட்டத்தைச் சேர்ந்த நில உரிமையாளர்களான மன்னாத் குடும்பத்தில் 1870 இல் பிறந்தார் . கிருட்டிணன் நாயர் மலபார் மாவட்டத்தில் பள்ளிப்படிப்பையும், கொல்கத்தா அரசு கல்லூரி மற்றும் சென்னை கிருத்துவக் கல்லூரியில் உயர் கல்வியையும் பெற்றார். கிருட்டிணன் நாயர் ஒரு வழக்கறிஞராக சேருவதற்கு முன்பு சென்னை அரசு சட்டக் கல்லூரியில் சட்டம் பயின்றார்.  
இளம் வயதில், இவர் இந்திய தேசிய காங்கிரசில் சேர்ந்து அதன் கூட்டங்களில் பங்கேற்றார். இவர் 1904 இல் தமிழ்நாடு சட்ட மேலவைக்கு தேர்ந்தெடுக்கப்பட்டு 1904 முதல் 1910 வரை அதன் உறுப்பினராக பணியாற்றினார்.  
இவரது மகன்கள் இருவரும் ஆட்சிப்பணியில் இருந்தனர். மூத்த மகன் பி. ஏ. மேனன், பல நாடுகளில், இந்தியாவின் தூதராக இருந்தார். இரண்டாவது மகன், பி.எம். மேனனும் இந்திய அரசின் செயலாளராக இருந்தார். இவரது மகள் சென்னை மாகாணத்தில் அரசின் செயலாளராக இருந்த அப்பு நாயர் என்பவரை மணந்தார். இவர்களது மகள் ஆட்சிப்பணி அதிகாரியான பி. கோவிந்தன் நாயரை மணந்தார்.
# எம். கிருட்டிணன் நாயர் (அரசியல்வாதி)

## திருவிதாங்கூரின் திவான்

கிருட்டிணன் நாயர் 1914 ஆம் ஆண்டில் திருவிதாங்கூரின் திவானாக நியமிக்கப்பட்டார். இவருக்குப் பிறகு பெருங்காவூர் ராஜகோபாலாச்சாரி பதவிக்கு வந்தார். கிருட்டிணன் நாயர் 1914 முதல் 1920 வரை திருவிதாங்கூரின் திவானாக பணியாற்றினார்.
# எம். கிருட்டிணன் நாயர் (அரசியல்வாதி)

## நீதிக் கட்சி

1920 ஆம் ஆண்டில், நாயர் நீதிக் கட்சியில் சேர்ந்து 1920 மற்றும் 1923 தேர்தல்களில் வெற்றி பெற்றார். பிந்தையது 1922 மோப்லா கலவரத்தைத் தொடர்ந்து மலபார் மாவட்டத்தில் வகுப்புவாத சூழ்நிலையை மையப்படுத்தியதாகக் கூறப்படுகிறது.  
அப்போதைய சென்னை ஆளுநராக இருந்த கோசென் பிரபு சைமன் கமிஷனுக்கு எதிராக நீதிக் கட்சி சுயாட்சிக் கட்சியுடன் கைகோர்த்தபோது, நீதிக் கட்சியைக் கவரும் பொருட்டு, அப்போது நீதிக்கட்சி உறுப்பினராக இருந்த கிருட்டிணன் நாயரை தனது சட்ட உறுப்பினராக நியமித்தார். சட்ட உறுப்பினராக, முத்துலட்சுமி ரெட்டி நிறைவேற்றிய *தேவதாசி* மசோதாவுக்கு கிருட்டிணன் நாயர் ஆதரவு தெரிவித்தார்.
# எம். கிருட்டிணன் நாயர் (அரசியல்வாதி)

## இறப்பு

கிருட்டிணன் நாயர் 1938 இல் இறந்தார்.
# எம். கிருட்டிணன் நாயர் (அரசியல்வாதி)

## மரியாதை

1930 சனவரியில், கிருட்டிணன் நாயர் இந்தியப் பேரரசின் ஒழுங்கு கௌரவாமான *நைட் கமாண்டராக* நியமிக்கப்பட்டார் .
# எம். கிருட்டிணன் நாயர் (எழுத்தாளர்)

**எம். கிருஷ்ணன் நாயர் (M. Krishnan Nair)** (பிறப்பு: 1923 மார்ச் 3 - இறப்பு: 2006 பிப்ரவரி 23) இவர் ஓர் இந்திய கல்வியாளரும், சொற்பொழிவாளரும், இலக்கிய பத்திரிகையாளரும் மற்றும் மலையாள இலக்கியத்தின் விமர்சகருமாவார். இவர் முதலில் மலையாளநாடு வார இதழிலும், பின்னர் கலாகௌமுதியிலும், இறுதியாக மலையாள வாசகர்களுக்கு உலக இலக்கியங்களை அறிமுகப்படுத்திய சமகாலிகா மலையாள வாரிகாவிலும் எழுதிய சாகித்ய வராபலம் என்ற வார கட்டுரையில் அறியப்பட்டார். இவர் சௌந்தரியதின்டே சன்னிதாநத்தில், அடுனிகா மலையாள கவிதா மற்றும் வயனக்காரா, நீங்கள் ஜீவிச்சிரிகுன்னோ? உட்பட பல புத்தகங்களையும் வெளியிட்டார். ஒட்டுமொத்த பங்களிப்புகளுக்கான கேரள சாகித்ய அகாதமி விருதையும், இலக்கிய இதழியல் துறையில் சிறந்து விளங்கியதற்காக பி. டி. கோயங்கா விருதையும் பெற்றுள்ளார்.
# எம். கிருட்டிணன் நாயர் (எழுத்தாளர்)

## சுயசரிதை

கிருட்டிணன் நாயர் தென்னிந்திய மாநிலமான கேரளாவின் தலைநகரான திருவனந்தபுரத்தில் 1923 மார்ச் 3, அன்று வி.கே. மாதவன் பிள்ளை மற்றும் சாரதா அம்மா ஆகியோருக்கு பிறந்தார். திருவிதாங்கூரில் பள்ளி கல்வியைப் பெற்ற இவர், 1945 இல் திருவனந்தபுரம் பல்கலைக்கழகக் கல்லூரியில் பட்டம் பெற்ற பிறகு, அடுத்த ஐந்து ஆண்டுகளுக்கு கேரள அரசு செயலகத்தில் எழுத்தராக பணியில் சேர்ந்தார். திருவனந்தபுரம் அரசு சமசுகிருதக் கல்லூரியில் விரிவுரையாளராக சேர 1950இல் அரசுப் பணியில் இருந்து விலகிய இவர், 1969ஆம் ஆண்டில் திருவனந்தபுரத்தில் உள்ள பல்கலைக்கழகக் கல்லூரியான தான் படித்தக் கல்லூரிக்கு மாற்றப்பட்டார். பின்னர், திருவனந்தபுரம், அரசு கல்லூரி மற்றும் பாலக்காட்டில் உள்ள அரசு விக்டோரியா கல்லூரியிலும், எர்ணாகுளம் மகாராஜா கல்லூரியிலும் பணியாற்றினார். அங்கு மலையாளத் துறையின் தலைவராக பணியாற்றினார். பின்னர், முதல் தர பேராசிரியராக இருந்த இவர் 1978 ஆம் ஆண்டில் கல்வி சேவையில் இருந்து ஓய்வு பெற்றார்.  
இவரை அறிந்தவர்களுக்கு விருந்தோம்பும் நபரான நாயர், 2006 பிப்ரவரி 23, அன்று, தனது 82 வயதில், திருவனந்தபுரத்தில் உள்ள ஒரு மருத்துவமனையில் நுறையீரல் அழற்சி ஏற்பட்டதைத் தொடர்ந்து இதய செயலிழப்புக்கு ஆளானார். இவருக்கு விஜயாம்மா என்ற மனைவியும், மற்றும் ஐந்து மகள்கள் உள்ளனர்; இவரது மகன் முன்பு சாலை விபத்தில் இறந்துவிட்டார்.
# எம். கிருட்டிணன் நாயர் (எழுத்தாளர்)

## இலக்கிய வாழ்க்கை

கிருஷ்ணன் நாயர் சிறுவனாக இருந்தபோது இவருக்கு குஞ்சன் நம்பியாரின் படைப்புகள் இவரது தந்தையால் இலக்கிய உலகில் அறிமுகப்படுத்தப்பட்டதாக அறியப்பட்டது. இவர் படிக்கும்படி செய்யப்பட்ட புத்தகங்களுக்கு விளக்கவுரைகளையும் எழுதும்படி செய்யப்பட்டது. ஒரு சமூக சீர்திருத்தவாதியும் மற்றும் பத்திரிகையாளரும் , மலையாள நாளேடான கேரளகௌமுதியை தொடங்கிய சி.வி. குஞ்ஞுராமன் நடத்திவந்த நவஜீவன் என்ற வார இதழில் வெளிவந்த விமர்சனக் கட்டுரை இவரது முதல் வெளியிடப்பட்ட படைப்பாகும். பி.கே. சகோதரர்கள் வெளியிட்டுள்ள இவரது முதல் புத்தகம், அடுனிகா என்ற நவீன மலையாள கவிதை, திருவனந்தபுரம் அரசு சமசுகிருதக் கல்லூரியில் படித்த நாட்களில் கேரளகௌமுதியில் இவர் எழுதிய கட்டுரைகளின் தொகுப்பாகும். மேலும் இவர் 'அடுனிகா மலையாள கவிதா, எம். கிருட்டிணா நாயுருடே பிரபந்தங்கள் மற்றும் பிரதிபாயுத் ஜுவாலக்னி போன்ற பல புத்தகங்களையும் வெளியிட்டார்.
# எம். கிருட்டிணன் நாயர் (எழுத்தாளர்)

## இலக்கிய வாழ்க்கை

### சாகித்ய வாரபலம்

கிருட்டிணன் நாயர், கேசரி பாலகிருஷ்ண பிள்ளைக்குப் பிறகு, உலக இலக்கியங்களை மலையாள வாசகருக்கு அறிமுகப்படுத்தினார். மேலும் அப்பத்திரிக்கையில் 35 ஆண்டுகளாக வாரம் ஒருமுறை கட்டுரை எழுதி மிகவும் பிரபலமானவர். இவர் 1969 இல் மலையாளாநாடு என்ற வார இதழில் கட்டுரைகளை எழுதத் தொடங்கினார். வாராந்திர கலாகௌமுதியில் சேருவதற்கு முன்னர் இதில் பல ஆண்டுகள் பணியாற்றினார். இறுதியாக சமகாலிகா மலையாள வாரிகாவில், 2006 இல் தான் இறக்கும் வரை பணியாற்றி வந்தார். இவரது கட்டுரையானது மேலோட்டமானது என விமர்சிக்கப்பட்ட போதிலும், லத்தீன் அமெரிக்கா, ஐரோப்பா, ஆபிரிக்கா மற்றும் ஆசியாவிலிருந்து இலக்கிய உலகிற்கு கேரள வாசகர்களில் மிகப் பெரிய பகுதியினருக்கு இந்த கட்டுரை உதவியது. சாகித்ய வாரபலம் ஒரு புத்தகமாக தொகுக்கப்பட்டு இணையத்திலும் கிடைக்கிறது.
# எம். கிருட்டிணன் நாயர் (எழுத்தாளர்)

## விருதுகள் மற்றும் கௌரவங்கள்

1979 ஆம் ஆண்டில் பி.டி. கோயங்கா விருது நிறுவப்பட்டபோது, இலக்கிய இதழியல் துறையில் சிறந்து விளங்கியதற்காக கிருட்டிணன் நாயர் தேர்ந்தெடுக்கப்பட்டார். கேரள சாகித்ய அகாதமி இவருக்கு 2000 ஆம் ஆண்டிற்கான ஒட்டுமொத்த பங்களிப்புகளுக்காக அவர்களின் வருடாந்திர கௌரவத்தை வழங்கியது.
# சாரதா மேத்தா

**சாரதா மேத்தா (Sharda Mehta)** (1882 சூன் 26 - 1970 நவம்பர் 13) இவர் ஓர் இந்திய சமூக சேவகரும், பெண்கள் கல்வியின் ஆதரவாளரும் மற்றும் குசராத்தி எழுத்தாளரும் ஆவார். சமூக சீர்திருத்தவாதிகளின் குடும்பத்தில் பிறந்த இவர், நவீன குசராத் மாநிலத்தில் முதல் இரண்டு பெண் பட்டதாரிகளில் ஒருவராக இருந்தார். இவர் பெண்கள் கல்வி மற்றும் பெண்கள் நலனுக்காக நிறுவனங்களை நிறுவினார். இவர் பல கட்டுரைகள் மற்றும் ஒரு சுயசரிதை மற்றும் சில படைப்புகளை மொழிபெயர்த்துள்ளார்.
# சாரதா மேத்தா

## ஆரம்பகால வாழ்க்கை மற்றும் குடும்பம்

(இடது) மற்றும் இரவீந்திரநாத் தாகூர் (மத்தியில்) ஆகியோருடன் சாரதா மேத்தா (வலது) ]]
சாராதா மேத்தா 1882 சூன் 26 அன்று அகமதாபாத்தில் நீதித்துறை அதிகாரியான கோபிலால் மணிலால் துருவா மற்றும் பாலாபென் ஆகியோரின் மகளாக ஒரு நகர் பிராமணக் குடும்பத்தில் பிறந்தார். இவர் ஒரு சமூக சீர்திருத்தவாதியும் கவிஞருமான போலாநாத் திவேத்தியாவின் தாய்வழி பேத்தியாவார். 1919 இல் நவஜீவன் அறக்கட்டளை என்ற இதழை வெளியிடுவதில் இந்தூலால் யாக்னிக் என்பவருக்கு உதவினார்.  
1928 இல் அகமதாபாத்தில் நடைபெற்ற குசராத் உழவர் மாநாட்டு நிகழ்ச்சியில் பங்கேற்றார். பர்தோலி சத்தியாக்கிரகத்தின் தீர்வுக்கான பிரதிநிதியின் உறுப்பினராக பம்பாய் ஆளுநரை சந்தித்தார். 1929 ஆம் ஆண்டில், அகமதாபாத்தில் உள்ள துணி ஆலைகளில் தொழிலாளர் நிலைமைகள் குறித்து தொழிலாளர் தொடர்பான ராயல் கமிஷன் முன் இவர் முன்வைத்தார். 1930இல் ஒத்துழையாமை இயக்கத்தின் போது இவர் மதுபானக் கடைகளுக்கு முன்னால் மறியல் செய்தார். 1931 ஆம் ஆண்டில், இவர் ஒரு காதி கடையை நிறுவி, அகமதாபாத்தின் செர்தா அருகே தனது கணவரின் ஆசிரமத்தில் பணிபுரிந்தார். 1934 ஆம் ஆண்டில்,இவர் *அப்னா கர் நி துகான்* என்ற கூட்டுறவு கடையை நிறுவினார்.  
இந்த ஆண்டுகளில் அகமதாபாத், பரோடா மற்றும் மும்பையில் உள்ள பல கல்வி மற்றும் பெண்கள் நல நிறுவனங்களுடன் மேத்தா தொடர்பு கொண்டிருந்தார். அத்துடன் பரோடா மக்கள் சங்க உறுப்பினராகவும் இருந்தார். இவர் 1931 முதல் 1935 வரை அகமதாபாத் நகராட்சியில் உறுப்பினராக இருந்தார். 1934 ஆம் ஆண்டில், பெண்கள் நலனுக்காக ஜோதி சங்கத்தை நிறுவினார். மேலும்பரோடாவின் மகாராணியின் (இரண்டாம் சிம்னாபாய்) *இந்திய வாழ்க்கையில் பெண்கள் நிலை* (1911) என்ற நூலை *இந்துஸ்தான்மா ஸ்த்ரீயு சமாஜிக் சதான்* அல்லது *இந்துஸ்தன்னா சமாஜிக் ஜீவன்மா ஸ்த்ரீனு சதான்* (1915) என்ற பெயரில் மொழி பெயர்த்தார். சாத்தே அன்னபாவின் நூலையும் 'வர்ணனே காந்தே' என்ற பெயரில் மொழிபெயர்த்தார்.
# சாரதா மேத்தா

## இறப்பு

இவர் 1970 நவம்பர் 13, அன்று வல்லப் வித்யாநகரில் இறந்தார்.
# சாரதா மேத்தா

## நூலியல்

-
# சமச்சீர் கோட்டுரு

கோட்டுருவியலில் *G* என்ற கோட்டுரு **சமச்சீரானது** அல்லது **சமச்சீர் கோட்டுரு** (*symmetric*) எனில் அது கீழ்வரும் முடிவினை நிறைவு செய்ய வேண்டும்:  
*G* இன் அடுத்துள்ள முனைகளின் இரண்டு இருமங்கள் *u*<sub>1</sub>—*v*<sub>1</sub> மற்றும் *u*<sub>2</sub>—*v*<sub>2</sub> எனில்:
:*f*(*u*<sub>1</sub>) = *u*<sub>2</sub> and *f*(*v*<sub>1</sub>) = *v*<sub>2</sub>. என்றவாறு *f* : *V*(*G*) → *V*(*G*) என்ற கோட்டுரு தன்னுருவாக்கம் இருக்கும்.  
சமச்சீர் கோட்டுரு என்பதை அது "வில்-கடப்புக் கோட்டுரு" (arc-transitive) என்றும் கூறப்படுகிறது. (இங்கு ஒரு கோட்டுருவின் வில் (arc) என்பது கோட்டுருவின் இரு அடுத்துள்ள முனைகளின் வரிசை இருமத்தைக் குறிக்கிறது).  
சமச்சீர் கோட்டுருவினைப் பின்வருமாறும் விளக்கலாம்:
:கோட்டுருவின் தன்னுருவாக்கக் குலமானது கோட்டுருவின் முனைகளின் வரிசை இருமங்களின்மீது கடப்புத்தன்மையுடன் செயற்பட்டால் அக்கோட்டுரு சமச்சீரானது ஆகும் இதுமாதிரியான கோட்டுரு சிலசமயங்களில் "1-வில்-கடப்பு" (1-arc-transitive) என்றும் அழைக்கப்படும்.  
வரையறைப்படி, தனித்துள்ள முனைகளற்ற சமச்சீர் கோட்டுருக்கள் முனை-கடப்புக் கோட்டுருக்களாகவும் இருக்கும். இத்தகையக் கோட்டுருக்கள் "அரை-கடப்புக் கோட்டுரு"க்களென அழைக்கப்படுகின்றன.
# ஏழாம் ராமேசஸ்

**ஏழாம் ராமேசஸ்** (**Ramesses VII**), பண்டைய எகிப்தின் புது எகிப்திய இராச்சியத்தை கிமு 1136 முதல் 1129 முடிய ஏழு ஆண்டுகள் மட்டுமே ஆண்ட இருபதாம் வம்சத்தின் ஆறாம் பார்வோன் ஆவார்  
பார்வோன் ஆறாம் ராமேசேசின் மகனான ஏழாம் ராமேசேசின் ஆட்சிக் காலம் கிமு 1138 - 1131 முடிய என பிற தொல்லியல் அறிஞர்கள் கணித்துள்ளனர்.
# ஏழாம் ராமேசஸ்

## ஏழாம் ராமேசேசின் கல்லறை மற்றும் ஈமச்சடங்குக்கான பொருட்களும் கருவிகள்

ஏழாம் ராமேசேஸ் இறந்த பிறகு, அவரது மம்மி மன்னர்களின் சமவெளியில் கல்லறை எண் 1-இல் புதைக்கப்பட்டது. கல்லறையில் அவரது மம்மியை, தொல்லியல் அறிஞர்களால் கண்டெடுக்க முடியவில்லை எனினும், பிற பார்வோன்களின் நான்கு கோப்பைகளில் எகிப்திய பார்வோன்களின் பெயர்கள் பொறித்திருப்பதை கண்டெடுத்தனர். மேலும் கல்லறையில் பிற பார்வோன்களின் சிதிலமடைந்த மம்மிகள் மற்றும் ஈமச்சடங்குகளுக்கான பொருட்களை கண்டெடுத்தனர்.
# ஏழாம் ராமேசஸ்

## இதனையும் காண்க

- பண்டைய எகிப்திய பாரோக்கள்
- பண்டைய எகிப்திய அரசமரபுகள்
# அரை-சமச்சீர் கோட்டுரு

கோட்டுருவியலில் **அரைச்-சமச்சீர் கோட்டுரு** (*semi-symmetric graph*) என்பது விளிம்புக்-கடப்பு மற்றும் ஒழுங்கு கோட்டுருவாகவுள்ள ஒரு திசையற்ற கோட்டுருவாகும்.  
ஒரு கோட்டுருவில்:
:ஒவ்வொரு முனைகளின் படுகை விளிம்புகளின் எண்ணிக்கை சமமாகவும்
:கோட்டுருவின் ஏதேனுமொரு விளிம்பை அதன் மற்றுமொரு விளிம்புடன் இணைக்கும் சமச்சீரும் இருந்து,
:ஒன்றை மற்றதுடன் இணைக்கும் கோர்ப்பு இல்லாமல் சில முனை இருமங்கள் இருந்தால்,
:அக்கோட்டுரு அரைச்-சமச்சீர் கோட்டுருவாகும்.
# அரை-சமச்சீர் கோட்டுரு

## பண்புகள்

அரைச்-சமச்சீர் கோட்டுரு ஒரு இருகூறு கோட்டுருவாக இருக்கும். அந்த இருகூறுகளின் முனை கணங்கள் ஒவ்வொன்றின் மீதும் அரைச்-சமச்சீர் கோட்டுருவின் தன்னுருவாக்கக் குலமானது கடப்புப்பண்புடன் செயற்படும்.  
எடுத்துக்காட்டாக, படத்திலுள்ள போல்க்மன் கோட்டுருவில் பச்சை முனைகள் சிவப்பு முனைகளுடன் எந்தவொரு தன்னுருவாக்கத்தாலும் கோர்க்கப்பட முடியாது. ஆனால் ஒரே நிறத்திலமைந்த ஒவ்வொரு இரு முனைகளும் ஒன்று மற்றதுடன் சமச்சீராக உள்ளது.
# அரை-சமச்சீர் கோட்டுரு

## வரலாறு

முதன்முதலாக இ. டௌபேர் என்பவரால் அரைச்-சமச்சீர் கோட்டுருக்கள் குறித்து ஆய்வு செய்யப்பட்டது. பின்னர் 1967 இல் ஜோன் போல்க்மன் என்ற அமெரிக்கக் கணிதவியலாளர் தனது ஆய்வறிக்கையில் மிகச்சிறிய அரைச்-சமச்சீர் கோட்டுரு குறித்த தகவலை இணைத்திருந்தார். 20 முனைகள் கொண்ட அந்த கோட்டுரு தற்போது "போல்க்மன் கோட்டுரு" என அழைக்கப்படுகிறது அரை சமச்சீர் என்ற பெயர் 1978 இல் மிக்கைல் கிலின் (Klin) என்பாரால் பயன்படுத்தப்பட்டது.
# தியோடர் தாம்சன் பிளைன்

**தியோடர் தாம்சன் பிளைன்** *(Theodore Thomson Flynn)* ஓர் ஆத்திரேலிய கடல் உயிரியலாளர் ஆவார். இவர் 1883 ஆம் ஆண்டு அக்டோபர் மாதம் 11 ஆம் நாள் பிறந்தார். தாசுமேனியா, ஐக்கிய இராச்சியம் இரண்டு இடங்களிலும் இவர் பேராசிரியராகப் பணிபுரிந்தார்.  
ஆத்திரேலியாவின் நியூ சவுத் வேல்சில் இருக்கும் கொராகியில் யெசி பி. மற்றும் யான் பிளைன் ஆகியோருக்கு மகனாக பிளைன் பிறந்தார். 1909 ஆம் ஆண்டில் பிளைன் தாசுமானியா பல்கலைக்கழகத்தில் உயிரியல் விரிவுரையாளராக பணியாற்றினார். 1911 ஆம் ஆண்டில் இவர் பேராசிரியரானார், 1930 ஆம் ஆண்டு வரை அங்கு கற்பித்தார். 1909 ஆம் ஆண்டு சனவரி மாதம் 23 அன்று லில்லி மேரி யங்கை மணந்தார். பின்னர் வடக்கு அயர்லாந்திற்கு குடிபெயர்ந்த பிளைன் அங்கு குயின்சு பெல்ஃபாசுட் பல்கலைக்கழகத்தில் விலங்கியல் தலைவராக 1931 ஆம் ஆண்டு முதல் 1948 ஆம் ஆண்டு வரை பணியாற்றினார். பெல்ஃபாசுட் திடீர் தாக்குதலுக்குப் பின்னர் பிளைன் அந்நகரின் தலைமை விபத்து அதிகாரியாக இருந்தார். திரைப்பட நடிகர் எரோல் பிளைன் இவரது மகன் ஆவார். தான் கண்டுபிடித்த புதிய இனத்திற்கு தன் மகனின் பெயரான எரோல் பிளைன் நினைவாக கிப்போன்சியா எரோலி எனப் பெயரிட்டார் . தியோடர் பிளைன் இங்கிலாந்தின் ஆம்ப்சயரில் உள்ள லிசுவில் 1968 ஆம் ஆண்டு அக்டோபர் 23 ஆம் நாள் காலமானார் . .
# தோட்டக்காரி

**தோட்டக்காரி** 1963 ஆம் ஆண்டில் திரையிடப்பட்ட ஒரு ஈழத்துத் தமிழ்த் திரைப்படம். வி. தங்கவேலு இப்படத்தைத் தயாரித்தார். இலங்கையில் வெளியான முதலாவது 35மிமீ முழுநீளத் தமிழ்த் திரைப்படம் இதுவாகும். அவரே திரைக்கதை, வசனம், மற்றும் பாடல்களையும் எழுதியிருந்தார்.
# தோட்டக்காரி

## வரவேற்பு

தோட்டக்காரி திரைப்படம் 1963 செப்டம்பர் 27 இல் நாடெங்கும் வெளியிடப்பட்டது. முதலாவது தமிழ்த் திரைப்படம் என்ற வகையில் எதிர்பார்ப்பு இதற்கு இருந்தது. கொழும்பில் இரண்டு திரையரங்குகளில் 2 வாரங்களும், ஏனைய இடங்களில் ஒரு வாரமும், அல்லது அதற்குக் குறைந்த நாட்களும் ஓடியிருந்தது.
# தோட்டக்காரி

## துணுக்குகள்

- படத்தின் ஆரம்பத்தில் இலங்கை தொழிலாளர் காங்கிரஸ் தலைவர் எஸ். தொண்டமான், சனநாயகத் தோட்டத் தொழிலாளர் காங்கிரஸ் தலைவர் ஏ. அசீஸ் ஆகியோரின் உரைகள் இணைக்கப்பட்டிருந்தன.
- செல்வம் பெர்னாண்டோ கதாநாயகிக்காகப் பின்னணிக் குரல் கொடுத்திருந்தார்.
# வி. கோபாலகிருட்டிணன் (நடிகர்)

**வெங்கட்ராமன் கோபாலகிருஷ்ணன் (Venkataraman Gopalakrishnan)** (பிறப்பு:1933 - இறப்பு: 1998 ஏப்ரல் 29) இவர் ஓர் இந்திய மேடை மற்றும் திரைப்பட நடிகர் ஆவார். இவர் 20 ஆம் நூற்றாண்டின் பிற்பகுதியில் தமிழ்த் திரைப்படங்களில் தீவிரமாக நடித்து வந்தார். இவர் எதிர்மறை மற்றும் துணை வேடங்களில் நடித்ததில் நன்கு அறியப்பட்டவர். ஆனால் ஒரு வெற்றிகரமான கதாபாத்திர நடிகராகவும் இருந்தார். ஐந்து தசாப்தங்களுக்கு மேலாக நீடித்த ஒரு வாழ்க்கையில், தமிழ், தெலுங்கு மற்றும் இந்தி போன்ற மொழிகளில் 400 க்கும் மேற்பட்ட திரைப்படங்களில் நடித்துள்ளார். இவரது வலுவான வசன உச்சரிப்பையும் ஆங்கிலத்தையும் திரையுலகம் பாராட்டியது.
# வி. கோபாலகிருட்டிணன் (நடிகர்)

## ஆரம்ப கால வாழ்க்கை

கோபாலகிருட்டிணன் 1933இல் திருச்சிராப்பள்ளியில் பிறந்தார். தனது 9 வயதில், குழந்தை கலைஞராக தனது வாழ்க்கையைத் தொடங்கினார். இவர் திருச்சிராப்பள்ளி செயின்ட் ஜோசப் கல்லூரியில் சேர்ந்து இளங்கலை பட்டம் பெற்றார். பின்னர் சென்னைக்குச் சென்று சென்னை பல்கலைக்கழகத்தில் சேர்ந்து முதுகலை பட்டம் பெற்றார். மேடை நாடகங்களில் ஆர்வம் காட்டிய இவர், தமிழ் நாடகக் குழுவில் சேர்ந்து மேடை நாடகங்களில் நடிக்கத் தொடங்கினார்.
# வி. கோபாலகிருட்டிணன் (நடிகர்)

## தனிப்பட்ட வாழ்க்கை

கோபாலகிருட்டிணன் இலலிதா என்பவரை மணந்தார். இவர்களுக்கு இரண்டு மகன்கள் இருந்தனர். இவர் 1998 ஏப்ரல் 29 அன்று இறந்தார்.
# நிக்கோலே இலியோன்

**நிக்கோலே இலியோன்** *(Nicolae Leon)* ஓர் உருமேனிய உயிரியலாளர் ஆவார். இவர் 1862 ஆம் ஆண்டு ஏப்ரல் மாதம் 15 ஆம் நாள் பிறந்தார். இவர் இயற்கை ஆர்வலர் கிரிகோர் ஆண்டிபாவின் ஒன்றுவிட்ட அண்ணன் ஆவார்.  
இலியோன் உருமேனியாவின் போட்டோசானி மாகாணத்திலுள்ள கர்டெசுட்டி ஆட்சிப்பகுதிக்கு உட்பட்ட பைசெனி என்ற கிராமத்தில் பிறந்தார். 1881 ஆம் ஆண்டு முதல் இவர் ஐயாசி பல்கலைக்கழகத்தின் மருத்துவப் புலத்தில் படித்தார். 1884 ஆம் ஆண்டில் விலங்கியல் படிப்பதற்காக யெனா பல்கலைக்கழகத்திற்குச் சென்று, 1887 ஆம் ஆண்டு பட்டம் பெற்றார். ஐயாசிக்கு திரும்பிய பின்னர் இவர் 1889 ஆம் ஆண்டு மருத்துவப் புலத்தின் பேராசிரியராக ஆனார். பின்னர் இவர் அம்மருத்துவ நிறுவனத்தின் கல்வித் தலைவராகவும் பின்னர் 1918 மற்றும் 1920-1921 ஆம் ஆண்டுகளில் ஐயாசி பல்கலைக்கழகத்தின் கல்லூரித் தலைவராகவும் இருந்தார்.  
1931 ஆம் ஆண்டு அக்டோபர் 4 அன்று நிக்கோலே இலியோன் காலமானார்
# சிறிபாத சுப்ரமண்ய சாத்திரி

**சிறிபாத சுப்ரமண்ய சாத்திரி (Sripada Subrahmanya Sastry)**1891-1961) இவர் ஆந்திராவைச் சேர்ந்த ஒரு தெலுங்கு எழுத்தாளர் ஆவார் சிறுகதைகள், புதினங்கள், இலக்கிய கட்டுரைகள் ஆகியவை இவரது முக்கிய படைப்புகளில் அடங்கும். மேலும் இவர் கவனகத்தையும் நிகழ்த்தினார். தெலுங்கு இலக்கியத்திற்கு இவர் செய்த பங்களிப்புகளால் இவர் *அடுனிகா கதா சக்ரவர்த்தி* (நவீன சிறுகதைகளின் அரசன்) என்று அழைக்கப்படுகிறார். இவர் வால்மீகி ராமாயணம் முழுவதையும் தெலுங்கு உரைநடைக்கு மொழிபெயர்த்தார். இவர் *பிரபுத்த ஆந்திரா* என்ற பத்திரிகையை ஒன்பது ஆண்டுகள் நடத்தி வந்தார்.
# சிறிபாத சுப்ரமண்ய சாத்திரி

## ஆரம்ப கால வாழ்க்கை

சுப்ரமண்ய சாத்திரி 1891 ஏப்ரல் 23 அன்று ஆந்திராவின் கிழக்கு கோதாவரி மாவட்டம் போலமுருவில் இலட்சுமிபதி சோமயாஜுலு மற்றும் மகாலட்சுமி சோடம்மா ஆகியோருக்கு ஒரு பிராமண குடும்பத்தில் பிறந்தார். ஒரு வேத அறிஞரான இவரது தந்தை இவரை சமசுகிருதத்தில் பாரம்பரிய இந்து வேதங்களைத் தவிர வேறு எதையும் படிக்க அனுமதிக்கவில்லை. தனது தந்தையின் விருப்பப்படி பாரம்பரிய கல்வியை முடித்த இவர் பின்னர் முறையான கல்வியைத் தொடர்ந்தார்.
# சிறிபாத சுப்ரமண்ய சாத்திரி

## படைப்புகள்

சுப்ரமண்ய சாத்திரி 75 கதைகள் எழுதினார். இவரது கதைகளை காதல், கலாச்சாரம், புத்திமதி, குடும்ப வாழ்க்கை, குற்றச்செயல், மொழியியல், வரலாறு போன்ற தலைப்புகளாக பிரிக்கலாம். மேலும், சிறிபாதா பல கவிதைகள், புதினங்கள், நாடகங்கள், மொழிபெயர்ப்புகள் மற்றும் மருத்துவ நூல்களை எழுதியுள்ளார். அவற்றில் சில: அதபாலி, ரக்ஷா பந்தனா, ராஜராஜு, கலாம்போட்டு, வீரபுஜா, வீரங்கனா, மகாபக்த விஜயம், ஆயுர்வேத யோகா முக்தாவலி, வைத்யகரனய வாகைரா போன்றவை.  
சாத்திரி தனது சுயசரிதை, அனுபவங்கள் மற்றும் நினைவுகளை எட்டு தொகுதிகளாக வெளியிட விரும்பினார். ஆனால் சாத்திரியின் அகால மரணத்துடன், அது மூன்று தொகுதிகளுக்குள் சிக்கிக்கொண்டது. இவரது படைப்புகள் ஆந்திரப்பிரதேசப் பள்ளிகள் மற்றும் கல்லூரிகளின் பாடத்திட்டத்திலும் உள்ளன.
# சிறிபாத சுப்ரமண்ய சாத்திரி

## இறப்பு

சுப்ரமண்யாஸ்திரி 1961 பிப்ரவரி 25, அன்று ராஜ மகேந்திரவரத்தில் காலமானார்.
# சிறிபாத சுப்ரமண்ய சாத்திரி

## படைப்புகள்

- அனுபவலு ஞாபகலுனு (அனுபவங்களும் நினைவுகளும்)
# சுதா படேல்

**சுதா படேல் (Sudha Patel)** 1976 இல் பிறந்த இவர் இந்தியாவின் இளைய தேர்ந்தெடுக்கப்பட்ட முதல்பார்வையற்ற கிராமப் பஞ்சாயத்துத் தலைவராவார். குசராத்தின் ஆனந்த் மாவட்டத்தில் சாங்கா கிராமத்தின் பஞ்சாயத்துத் தலைவராக 1995 சூனில் தேர்ந்தெடுக்கப்பட்டார் . பட்டேல் உலகின் புகழ்பெற்ற பத்து சிறந்த இளம் நபர்கள் (1997) விருதினைப் பெற்றுள்ளார். மேலும் சிறந்த பெண் பஞ்சாயத்து தலைவரான இந்திய விருது , மற்றும் இந்தியக் குடியரசுத் தலைவரால் ஜெகதீஷ் கே படேல் விருது ஆகியவை இவருக்கு வழங்கப்பட்டது .
# சுதா படேல்

## ஆரம்ப கால வாழ்க்கை

அகமதாபாத்திலிருந்து 120 கி.மீ தூரத்தில் குசராத்தின் ஆனந்த் மாவட்டத்தில் பெட்லாட் வட்டத்தின் சாங்கா கிராமத்தில் ஒரு விவசாய குடும்பத்தில் படேல் பிறந்தார். செல்வத்தின் தெய்வமான லட்சுமியைப் போல அதிர்ஷ்டசாலி என்று சில கிராமவாசிகள் நினைத்ததால், இவர் பிறந்த ஆண்டு ஒரு நல்ல அறுவடை ஏற்பட்டது என்வும், பெற்றோரை சிசுக்கொலையில் இருந்து தடுத்ததால்தான் தான் இன்று உயிரோடு இருப்பதையும் வெளிப்படுத்தியுள்ளார்.  
சுதா படேல், இந்தியாவின் குசராத்தின் ஆனந்தில் உள்ள சர்தார் படேல் பல்கலைக்கழகத்தில் சட்டத்தில் பட்டம் பெற்ற முதல் பார்வையற்ற பட்டதாரியாவார். இவரது பாலினம் மற்றும் இவரது மாற்றுத்திறன் காரணமாக, ஒரு கிராமப் பஞ்சாயத்துத் தலைவராக வேண்டும் என்ற விருப்பத்தை வெளிப்படுத்தியபோது முதலில் மறுத்தார். ஆனால் தேர்தலில் வெற்றி பெற்று தனது கிராமத்தின் முதல் பெண் கிராமப் பஞ்சாயத்துத் தலைவரானார்.
# சுதா படேல்

## தொழில்

கிராமப் பஞ்சாயத்துத் தலைவர் என்பதைத் தவிர, படேல் இப்போது ஆனந்தில் உள்ள ஒரு தனியார் அறக்கட்டளையில் திட்ட ஒருங்கிணைப்பாளராக பணிபுரிகிறார். இது மாற்றுத் திறனாளிக் குழந்தைகளுக்கு உதவுகிறது. பார்வையற்றோருக்கான தேசிய சங்கத்தின் ஆனந்த் கிளையின் கௌரவ பொதுச் செயலாளராகவும், அகமதாபாத்தை தளமாகக் கொண்ட பார்வையற்றோர் மக்கள் சங்கத்தின் உறுப்பினராகவும் உள்ளார்.  
கிராமப் பஞ்சாயத்துத் தலைவரார் என்ற முறையில், சுதா உள்கட்டமைப்பு வளர்ச்சியில் கவனம் செலுத்தியுள்ளார். நிறுவனங்களுக்கு ஏரிகளை வாடகைக்கு எடுத்து கிராமத்திற்கு வருமானம் ஈட்டவும் படேல் முக்கியப் பங்கு வகித்துள்ளார். இவர் குடும்பக் கட்டுப்பாடு திட்டங்களையும் தொடங்கினார். மேலும் இவர் நடத்தும் அபிவிருத்தித் திட்டங்களுக்காக 10 இலட்சம் இந்திய ரூபாயைத் திரட்டினார்.  
படேல் மாற்றுத் திறனாளிகளுக்காக பல திட்டங்களையும் நடத்துகிறார். பெட்லாட் வட்டத்தின் சுமார் 85 கிராமங்களில் புனர்வாழ்வு திட்டங்களை நடத்திய இவர், சுமார் 800 மாற்றுத்திறனாளிகளை பதிவு செய்துள்ளார். மேலும் 80க்கும் மேற்பட்ட பார்வையற்ற குழந்தைகளை பள்ளிகளில் சேர்த்துள்ளார். வருடாந்திர 10ஆம் வகுப்பு மற்றும் 12ஆம் வகுப்புத் தேர்வுகளை எழுதுவதில் பார்வைகுறபாடுடைய மற்றும் மாற்றுத்திறனாளி மாணவர்களுக்கு உதவ சொல்வதை எழுதுபவர்களை ஏற்பாடு செய்வதில் படேலின் பணி பரவலாக பாராட்டப்பட்டது.  
கிராம உடற்தகுதியை தனிப்பட்ட நோக்கமாக மாற்றிய படேல், தனது பஞ்சாயத்து மக்களுக்கு யோகா கற்றுக்கொடுக்கிறார்.
# சுதா படேல்

## அங்கீகாரம்

படேல் தனது பணிக்கு தேசிய மற்றும் சர்வதேச அங்கீகாரத்தைப் பெற்றுள்ளார். 1997 நவம்பர் 18, அன்று, உலகின் இளம் நபருக்கான சர்வதேச ஜூனியர் சேம்பர் விருதை வென்ற இளைய நபர் என்ற பெருமையைப் பெற்றார். அந்த ஆண்டு இவர் சர்வதேச ஜூனியர் சேம்பர் வழங்கிய மிகச்சிறந்த இளம் நபர் விருதையும் பெற்றார். பிலிப்பைன்ஸ் அதிபரால் இவருக்கு இவ்விருது வழங்கப்பட்டது. புதுதில்லியின் சமூக அறிவியல் கழகத்தின் சிறந்த பெண் பஞ்சாயத்து தலைவர் விருதையும், பார்வையற்றோருக்கான தேசிய சங்கத்தின் நீலம் ரங்கா தேசிய விருதையும் பெற்றுள்ளார்.
# கேதா சத்தியாக்கிரகம், 1918

**கேதா சத்தியாக்கிரகம் (Kheda Satyagraha)** என்பது பிரிட்டிசார் ஆண்ட காலத்தில் இந்தியாவின் குசராத்தின் கேதா மாவட்டத்தில் 1918 ஆம் ஆண்டு மகாத்மா காந்தி ஏற்பாடு செய்த ஒரு சத்தியாகிரக இயக்கமாகும். இது இந்திய சுதந்திர இயக்கத்தில் ஒரு பெரிய கிளர்ச்சியாக இருந்தது. இது சம்பரண் சத்தியாக்கிரகத்திற்குப் பிறகு இரண்டாவது பெரிய சத்தியாக்கிரக இயக்கமாகும். விவசாயிகளை ஆதரிப்பதற்காக காந்தி இந்த இயக்கத்தை ஏற்பாடு செய்தார்
# கேதா சத்தியாக்கிரகம், 1918

## தலைவர்கள்

குசராத்தில், மகாத்மா காந்தி முக்கியமாக போராட்டத்தின் ஆன்மீகத் தலைவராக இருந்தார். இவரது தலைமைத் தளபதி, சர்தார் வல்லபாய் படேல் மற்றும் அர்ப்பணிப்புள்ள காந்தியர்களின் நெருங்கிய கூட்டாளிகளான் இந்துலால் யாக்னிக், சங்கர்லால் பேங்கர், மகாதேவ் தேசாய், நரஹரி பாரிக், மோகன்லால் பாண்டியா மற்றும் இரவிசங்கர் வியாசு ஆகியோர் கிராமப்புறங்களில் சுற்றுப்பயணம் செய்து, கிராமப்புற மக்களை வழிநடத்தி, அரசியல் வழிநடத்துதலை வழங்கினர். அகமதாபாத் மற்றும் வதோதரா நகரங்களில் இருந்து பல குசராத்திகள் கிளர்ச்சி அமைப்பாளர்களுடன் இணைந்தனர். ஆனால் காந்தியும் படேலும் மற்ற மாகாணங்களைச் சேர்ந்த இந்தியர்களின் ஈடுபாட்டை எதிர்த்தனர். இது முற்றிலும் குசராத்தி போராட்டமாக இருக்க முயன்றனர்.
# கேதா சத்தியாக்கிரகம், 1918

## போராட்டம்

படேலும் அவரது சகாக்களும் ஒரு பெரிய வரி கிளர்ச்சியை ஏற்பாடு செய்தனர். மேலும் (கேதா) அனைத்து வெவ்வேறு இன மற்றும் சாதி சமூகங்களும் அதைச் சுற்றி திரண்டன. கேதாவின் விவசாயிகள் பஞ்சத்தை அடுத்து அந்த ஆண்டிற்கான வரி விலக்கப்பட வேண்டும் என்று மனுவில் கையெழுத்திட்டனர். மும்பையில் உள்ள அரசாங்கம் இதனை நிராகரித்தது. விவசாயிகள் வரி செலுத்தவில்லை என்றால், நிலங்களும் சொத்துக்களும் பறிமுதல் செய்யப்படும் என்றும் பலர் கைது செய்யப்படுவார்கள் என்றும் எச்சரித்தது.  
வரி நிறுத்தி வைக்கப்பட்டது, அரசாங்கத்தின் வரி சேகரிப்பாளர்கள் மற்றும் ஆய்வாளர்கள் குண்டர்களைக் கொண்டு சொத்து மற்றும் கால்நடைகளை பறிமுதல் செய்ய ஆரம்பித்தனர். அதே நேரத்தில் காவல்துறையினர் நிலங்களையும் அனைத்து விவசாய சொத்துக்களையும் பறிமுதல் செய்தனர். விவசாயிகள் கைது செய்வதை எதிர்க்கவில்லை. ஆனாலும் வன்முறையில் ஈடுபடுவோரை எதிர்த்து பதிலடி கொடுக்கவில்லை. அதற்கு பதிலாக, அவர்கள் தங்கள் பணத்தையும் மதிப்புமிக்க பொருட்களையும் பயன்படுத்தி *குசராத் சபைக்கு* அதிகாரப்பூர்வமாக போராட்டத்தை ஏற்பாடு செய்தனர் .  
ஒழுக்கம் மற்றும் ஒற்றுமை அடிப்படையில் இந்த கிளர்ச்சி வியக்க வைத்தது. அவர்களின் தனிப்பட்ட சொத்துக்கள், நிலம் மற்றும் வாழ்வாதாரங்கள் அனைத்தும் பறிமுதல் செய்யப்பட்டபோதும், கேதாவின் விவசாயிகளில் பெரும்பான்மையானவர்கள் படேலின் ஆதரவில் உறுதியாக ஒற்றுமையாக இருந்தனர். மற்ற பகுதிகளில் கிளர்ச்சிக்கு அனுதாபம் கொண்ட குசராத்திகள் அரசாங்க இயந்திரங்களை எதிர்த்தனர். மேலும் போராட்டத்தில் ஈடுபட்ட விவசாயிகளின் உறவினர்கள் மற்றும் சொத்துக்களை அடைக்க உதவினர். பறிமுதல் செய்யப்பட்ட நிலங்களை வாங்க முயன்ற இந்தியர்கள் சமூகத்திலிருந்து விலக்கப்பட்டனர். சர்துல் சிங் கவீஷர் போன்ற தேசியவாதிகள் மற்ற பகுதிகளில் அனுதாபக் கிளர்ச்சிகளுக்கு அழைப்பு விடுத்த போதிலும், காந்தி மற்றும் படேல் இந்த யோசனையை உறுதியாக நிராகரித்தனர்.
# கேதா சத்தியாக்கிரகம், 1918

## விளைவு

அரசாங்கம் இறுதியாக இரு தரப்பினருக்கும் ஒரு சாதகமான ஒப்பந்தத்தை ஏற்படுத்த முயன்றது. அந்த ஆண்டிற்கான வரி, அடுத்தது இடைநிறுத்தப்படும் என்றும், வீதத்தின் அதிகரிப்பு குறைக்கப்படும் என்றும் அதே நேரத்தில் பறிமுதல் செய்யப்பட்ட அனைத்து சொத்துகளும் திருப்பித் தரப்படும் என்றும் கூறியது.  
பறிமுதல் செய்யப்பட்ட நிலங்களை உரிமையாளர்களுக்கு திரும்பப்பெற நிலங்களை வாங்கியவர்கள் ஒத்துழைத்தனர். பிரிட்டிசார் அதிகாரப்பூர்வமாக வாங்குபவர்களுக்கு ஆதரவாக இருப்பதாகக் கூறியிருந்தாலும், கைப்பற்றப்பட்ட நிலங்களை வாங்கியவர்கள் அவற்றை திருப்பித் தருவதில் செல்வாக்கு செலுத்தினர்.
# சிறி கிருட்டிணா சின்கா

**சிறி கிருட்டிணா சின்கா** (**Shri Krishna Sinha** ) (1887 அக்டோபர் 21 - 1961 சனவரி 31) இவர் இந்திய பீகார் மாநிலத்தின் முதல் முதலமைச்சராக இருந்தார் (1946-61). இரண்டாம் உலகப் போரின் காலத்தைத் தவிர, சிறி கிருட்டிணா சின்கா 1937 முதல் காங்கிரசு அமைச்சகத்தின் காலத்திலிருந்து 1961 இல் தான் இறக்கும் வரை பீகார் முதல்வராக இருந்தார். தேச ரத்னா இராஜேந்திர பிரசாத் மற்றும் பீகார் விபூதி அனுக்ரா நாராயண சின்கா ஆகியோருடன், கிருட்டிணா ' **நவீன பீகாரை உருவாக்கிய கலைஞர்கள்** ' எனக் கருதப்படுகிறார். தேவ்கர், வைத்தியநாதர் கோயிலுக்குள் தலித்துகள் நுழைவதற்கு இவர் தலைமை தாங்கினார். இது தலித்துகளின் முன்னேற்றம் மற்றும் சமூக வலுவூட்டலுக்கான இவரது உறுதிப்பாட்டை பிரதிபலித்தது. ஜமீந்தாரி முறையை ஒழித்த நாட்டின் முதல் முதல்வர் இவராவார். இவர் பிரிட்டிசு இந்தியாவில் மொத்தம் சுமார் எட்டு ஆண்டுகள் சிறைத்தண்டனை அனுபவித்தார். கிருட்டிணா சின்காவின் பேச்சைக் கேட்க வெகுஜனங்கள் அதிக அளவில் கூடினர். இவர் மக்களிடம் உரையாற்றும்போது சிங்கம் போன்ற கர்ஜனைகளுக்காக பீகார் கேசரி என்றும் அழைக்கப்பட்டார். இவரது நெருங்கிய நண்பரும் புகழ்பெற்ற காந்தியவாதியுமான *பீகார் விபூதி* முனைவர் அனுக்ரா நாராயண சின்கா தனது கட்டுரையில் இவறைப்பற்றி , "1921 முதல் பீகார் வரலாறு என்பது சிறி கிருட்டிணா சின்காவின் வாழ்க்கையின் வரலாறாகும்" என்று எழுதினார்.  
இந்தியாவின் முன்னாள் குடியரசுத்தலைவர் பிரதிபா பாட்டில், சிறி கிருட்டிணா சின்காவிற்கும் முன்னாள் பிரதமர் ஜவகர்லால் நேருவுக்கும் இடையிலான பரிமாற்றக் கடிதங்கள் குறித்து *பிரீடம் அன்ட் பியான்ட்* என்ற தலைப்பில் ஒரு புத்தகத்தை வெளியிட்டார். சுதந்திரத்தின் ஆரம்ப ஆண்டுகளில் இந்திய ஜனநாயகம், மைய-மாநில உறவுகள், ஆளுநரின் பங்கு, நேபாளத்தில் கொந்தளிப்பு, ஜமீந்தாரி ஒழிப்பு மற்றும் கல்விச் சூழ்நிலை போன்ற விஷயங்களில் நேரு மற்றும் சின்கா இடையேயான கடித தொடர்பு பேசுகிறது. சின்கா தனது கல்வி மற்றும் குறிப்பிட்ட சிக்கல்களைத் தீர்க்கும் அறிவாற்றலால் அறியப்பட்டார். மேலும் இவர் 1959 ஆம் ஆண்டில் முங்கரில் உள்ள பொது நூலகத்திற்கு தனது 17,000 புத்தகங்களின் தனிப்பட்ட தொகுப்பைக் கொடுத்திருந்தார். இப்போது இதற்கு சிறி கிருட்டிணா சேவா சதன் என்று பெயரிடப்பட்டுள்ளது.
# சிறி கிருட்டிணா சின்கா

## ஆரம்பகால வாழ்க்கை மற்றும் குடும்பம்

சிறி கிருட்டிணா சின்கா ஒரு பூமிகார்<nowiki/>பிராமண குடும்பத்தில் 1887 அக்டோபர் 21 அன்று வங்காள மாகாணத்தின் முங்கேர் மாவட்டத்திலுள்ள பார்பிகா என்ற மௌர் கிராமத்தில் பிறந்தார். அப்போதைய முங்கர் மாவட்டத்தில் பார்பிகாவுக்கு அருகிலுள்ள அவரது தந்தை கிராமமான மௌர் ஷேக்புரா மாவட்டத்தின் ஒரு பகுதியாக உள்ளது. அமைதியானவரும் மற்றும் மத எண்ணம் கொண்டவருமான இவரது தாயார், இவருக்கு ஐந்து வயதாக இருந்தபோது பிளேக் நோயால் இறந்து போனார். கிராமப் பள்ளியிலும், முங்கரில் உள்ள சிலா பள்ளியிலும் கல்வி கற்றார். 1906 ஆம் ஆண்டில் கொல்கத்தா பல்கலைக்கழகத்தின் இணை நிறுவனமாக இருந்த பாட்னா கல்லூரியில் சேர்ந்தார். முதுகலைப் பட்டம் பெற்றார். பின்னர் பாட்னா பல்கலைக்கழகத்தில் சட்டத்தில் பட்டம் பெற்றார். மேலும் 1915 முதல் முங்கரில் சட்டப்பயிற்சி மேற்கொண்டார். இதற்கிடையில், இவர் திருமணம் செய்து கொண்டார், சிவசங்கர் சிங் மற்றும் பாந்திசங்கர் சிங் (பொதுவாக சுவராஜ் பாபு என்று அழைக்கப்படுபவர்) ஆகிய இரு மகன்களைப் பெற்றார். பின்னர் பாந்திசங்கர் சிங் மாநில அரசாங்கத்தில் பல்வேறு பதவிகளை வகித்தார்.
# சிறி கிருட்டிணா சின்கா

## சுதந்திர இயக்கம்

சிறி கிருட்டிணா சின்கா முதன்முதலில் மகாத்மா காந்தியை 1916 ஆம் ஆண்டில் வாரணாசி, மத்திய இந்து கல்லூரியிலும், பின்னர் 1920 திசம்பரில் ஷா முகம்மது சுபைர் இல்லத்திலும் சந்தித்தார். முங்கரில், பிரிட்டிசு ஆட்சியில் இருந்து இந்தியாவை விடுவிக்க அயராது உழைப்பதாக சபதம் மேற்கொண்டார். காந்தியின் ஒத்துழையாமை இயக்கத்தில் பங்கேற்க 1921இல் சட்ட பயிற்சி செய்வதை இவர் கைவிட்டார்.  
இவர் முதல் முறையாக 1922 ஆம் ஆண்டில் சுபைர் வீட்டில் கைது செய்யப்பட்டார். காங்கிரசு சேவா தளம் சட்டவிரோதமானது என்று அறிவிக்கப்பட்டது. பின்னர்,இவர் சிறையில் இருந்து விடுவிக்கப்பட்டார். 1923 மற்றும் துளசி ஜெயந்தி நாளில் கரக்பூரின் மத்தியப் பள்ளியில் பாரத தரிசனம் என்ற நாடகத்தை நிகழ்த்தினார். அதே ஆண்டில் இவர் அகில இந்திய காங்கிரசு குழுவில் உறுப்பினரானார்.  
1927 ஆம் ஆண்டில், சிறி கிருட்டிணா சின்கா சட்டமன்றக் குழுவில் உறுப்பினரானார். 1929 இல் பீகார் பிரதேச காங்கிரசு கமிட்டியின் பொதுச் செயலாளரானார். 1930 ஆம் ஆண்டில், கர்பூராவில் உப்பு சத்தியாக்கிரகத்தில் இவர் ஒரு முக்கிய பாத்திரத்தை வகித்தார். கைது செய்யப்பட்டபோது இவரது கைகளிலும் மார்பிலும் பலத்த காயம் ஏற்பட்டது, ஆறு மாதங்கள் சிறையில் அடைக்கப்பட்டார். பின்னர் மீண்டும் கைது செய்யப்பட்டு இரண்டு ஆண்டுகள் சிறையில் அடைக்கப்பட்டார். காந்தி-இர்வின் ஒப்பந்த்தத்திற்குப் பின்னர் இவர் விடுவிக்கப்பட்டார். மீண்டும் தனது தேசியவாதப் பணி மற்றும் விவசாயிகள் சபையுடன் பணிபுரிந்தார். 1932 சனவரி 9, அன்று அவருக்கு இரண்டு ஆண்டுகள் கடுமையான சிறைத்தண்டனையும், ரூ. 1,000 அபராதமும் விதிக்கப்பட்டது. இவர் 1933 அக்டோபரில் ஹசாரிபாக் சிறையில் இருந்து விடுவிக்கப்பட்டார். 1934 நேபாளம்-பீகார் நிலநடுக்கத்திற்குப் பிறகு இவர் நிவாரணப்பணியில் ஈடுபட்டார். இவர் 1934 முதல் 1937 வரை முங்கர் ஜில்லாவின் தலைவராக இருந்தார். 1935 இல், இவர் பீகார் சட்டமன்றத்தில் உறுப்பினரானார் .
# எஸ்ரா பவுண்ட்

**எஸ்ரா வெஸ்டன் லூமிஸ் பவுண்ட்** (*Ezra Weston Loomis Pound*, 30 அக்டோபர் 1885 &nbsp; - 1 நவம்பர் 1972) என்பவர் ஒரு புலம்பெயர் அமெரிக்க கவிஞரும், திறனாய்வாளரும் ஆவார். நவீனக் கவிதை இயக்கத்தின் துவக்கக்கால முக்கிய நபராகவும், பாசிச அனுதாபியாகவும் இருந்தார். இவரது படைப்புகளில் *ரிப்போஸ்டஸ்* (1912), *ஹக் செல்வின்* *மௌபர்லி* (1920) மற்றும் முடிக்கப்படாத 120-பிரிவு காவியமான, *தி கான்டோஸ்* (1917-1969) ஆகியவை அடங்கும்.
# எஸ்ரா பவுண்ட்

## பின்னணி

எஸ்ரா லூமிஸ் பவுண்ட் 1885 ஆம் ஆண்டு அக்டோபர் 30 ஆம் நாள் ஐக்கிய அமெரிக்காவில் இதாஹோ மாநிலத்தில் ஹெய்லி என்ற ஊரில் பிறந்தார். இவருடைய தாயார் அமெரிக்க கவிஞர் ஹென்றி வோர்ட்ஸ் வொர்த் லாங்ஃபெல்லோவின் உறவினர். தந்தை அரசாங்க அலுவலர்; ஹெய்லியில் முதன் முதலாகக் காரைக் கட்டிடம் கட்டியவர்.
# எஸ்ரா பவுண்ட்

## கல்வி

பவுண்ட் இளமையிலேயே ஓயாமல் படிக்கும் குணமுடையவராக இருந்தார். நியூயார்க் ஹேமில்டன் கல்லூரியில் ஒப்பிலக்கியத்தை முக்கியப் பாடமாக எடுத்துப் பயின்று இளங்கலைப் பட்டம் பெற்றார். பென்சில்வேனியாப் பல்கலைக் கழகத்தில் முதுகலைப்பட்டம் பெற்றார். பின்னர் ஸ்பெயின் நாடகாசிரியர் லோப்-டி-வேகாவின் படைப்புக்களை ஆய்வு செய்வதற்காக ஓராண்டு ஸ்பெயின், பிரான்சு, இத்தாலி ஆகிய நாடுகளில் சுற்றுப் பயணம் மேற்கொண்டார். மீண்டும் அமெரிக்கா திரும்பி இண்டியானாவில் ஒரு கல்லூரியில் பேராசிரியராகப் பணியேற்றார். ஆனால் கல்லூரி மரபுகளுக்கு மாறாகவும், மனம் போன போக்கிலும் நடப்பதாகக் குற்றம்சாட்டப்பட்டுப் பணியிலிருந்து விலக்கப்பட்டார்.
# எஸ்ரா பவுண்ட்

## அமெரிக்கவிலிருந்து வெளியேறுதல்

இந்நிலையில் பவுண்டுக்கு அமெரிக்காவையும், அமெரிக்க மக்களையும் பிடிக்காமல்போனது. அமெரிக்கா குடியேற்ற நாடு. அங்கு பலநாட்டு மக்களும் குடியேறி, நிலையான ஒரு பண்பாட்டு வளர்ச்சியை அடையாத நிலையில் இருந்தனர். அங்கிருப்பதை விடத் தொன்மைச் சிறப்பும், கலை இலக்கியப் பண்பாட்டுச் சிறப்பும் மிக்க ஐரோப்பிய நாடுகளில் சென்று வாழ்வது சிறந்தது என்று பவுண்ட் கருதினார். அமெரிக்காவை ‘அரைக் காட்டு மிராண்டி நாடு’ (half-savage country) என்று இகழ்ந்து கூறிவிட்டு அங்கிருந்து வெளியேறினார்.  
ஐரிஷ் கவிஞரான யேட்சைப் பவுண்ட் மிகவும் மதித்துப் போற்றினார். கடந்த ஒரு நூற்றாண்டில் யேட்சுக்கு இணையான கவிஞர்கள் யாருமில்லை என்ப்து இவர் கணிப்பு எனவே யேட்சைச் சந்தித்து அவரோடு பழகவேண்டும் என்ற ஆர்வத்தோடு பவுண்ட் இலண்டன் வந்து சேர்ந்தார். பவுண்டுடன் பழகிய யேட்ஸ் அவருடைய அறிவுநுட்பத்தை வியந்து பாராட்டினார். தமது நண்பர் ஒருவருக்கு எழுதிய கடிதத்தில் இலண்டனில் உள்ள இளைய தலைமுறைக் கவிஞர்களுள் பவுண்ட் முதன்மையானவர்: தீவிர படைப்பாற்றல் மிக்கவர். இவர் பாலுணர்வற்ற ஓர் அமெரிக்கப் பேராசிரியர்; உணர்ச்சியை விட உழைப்புக்கு முதலிடம் கொடுப்பவர்; நினைத்தவுடன் பாடவல்ல சிறந்த ஆசு கவி; இவர் கவிதையில் உருவத்தை விட நடை நன்றாக இருக்கும்; அந்த நடையும் இடையிடையே உடைந்தும் தடைப்பட்டும் கொடுங்கனவாகவும், குழப்பம் மிக்க வலிப்பாகவும் முடிந்து விடும். அவருடைய சோதனை முயற்சிகள் தவறானவையாக இருக்கலாம். ஆனால் எழுச்சியில்லாத மரபைவிட, முன்னேற்றமான, தவறுகள் பரிசுக்குரியவை” என்று யேட்ஸ் குறிப்பிட்டுள்ளார்.
# எஸ்ரா பவுண்ட்

## இலண்டன் செயல்பாடுகளும் தாக்கங்களும்

இலண்டனில் பவுண்ட் வாழ்ந்த காலத்தில், எழுத்தில் தீவிரப் புரட்சிகளை மேற்கொள்ள வேண்டும் என்ற கருத்துடைய இளைஞர்களை ஒன்று சேர்த்து அவர்களுக்குத் தலைமை தாங்கினார். அங்கு வாழ்ந்த காலத்தில், அமெரிக்க அறிஞர் எர்னெஸ்ட் ஃபென்னலோசாவின் (Ernest Fennelosa) கையெழுத்துப் படிகளை ஆய்ந்து சீன, ஜப்பானியக் கவிதைகளையும், நோ நாடகங்களையும் ஆங்கிலத்தில்மொழியாக்கம் செய்து பதிப்பித்ததுதான். ஜப்பானிய ஹைக்கூ கவிதைகளின் பண்புகளையும், சிறப்புக்களையும் மேலை நாடுகளில் விளம்பரப்படுத்திய பெருமையும் இவரையே சாரும்.  
பவுண்டுக்குப் பத்தொன்பதாம் நூற்றாண்டின் இறுதியில் வாழ்ந்த ஆங்கிலக் கவிஞர்களின் தாக்கமும், பிரவென்கல் பாடகர்களின் (Provencal Singers) தாக்கமும் மிக அதிகமாக இருந்தது, ஆங்கிலக் கவிஞர்களுள் பிரௌனிங்கை இவருக்கு மிகவும் பிடிக்கும். பிரெளனிங் கவிதைகளில் காணப்பட்ட கலைநுட்பம் இவரைப் பெரிதும் கவர்ந்தது. கிட்டத்தட்ட இருவருடைய கவிதை உத்திகளும் ஒன்றே. உருசிய இலக்கியங்கள் இவரைக் கவரவில்லை.  
பவுண்டின் நட்பால் அதிகப்பயன் பெற்றவர் கவிஞர் தாமஸ் ஸ்டியன்ஸ் எலியட். அவர் பவுண்டின் திறனாய்வினை ஏற்றுப் ‘பாழ்நிலம்’ என்ற தமது கவிதையைப் பாதியாகச் சுருக்கிக் கொண்டார். அதுவே அக்கவிதையின் வெற்றியாக அமைந்து அவருக்கு நோபெல் பரிசையும் பெற்றுக் கொடுத்தது. இந் நன்றிக்காகவே சிறந்த தொழில் வல்லுநருக்கு (the better Craftsman) என்று சொல்லி அக்கவிதையைக் பவுண்டுக்குப் படைத்திருக்கிறார். எலியட்டின் வெற்றிப் படைப்புக்களான ‘ஒரு பெண்ணின் வரலாறு’ (Portrait of a Lady), ப்ருஃப்ராக் (Prufrock) ஆகிய இரண்டுமே பவுண்டின் படைப்புக்களைப் படித்த தாக்கத்தால் உருவானவை.  
சம காலக் கவிதைகளில் காணப்பட்ட மிகுபுனைவியக் (Romantic Excess) கொள்கையைத் தீவிரமாக எதிர்த்த இளங்கவிஞர்களை எல்லாம் ஒன்றுதிரட்டி ஓர் அமைப்பை நிறுவினார். மற்ற கவிஞர்களிடமிருந்து அவர்களை வேறு பிரித்துக் காட்டுவதற்காக அவர்களுக்குப் படிமக்கவிஞர்கள் (imagists) என்று பெயர் சூட்டினார். பிறகு படிமக்கவிஞர்களின் கொள்கை அறிக்கை (the manifesto of imagists) ஒன்றையும் வெளியிட்டார்.  
இந்த அறிக்கையில் இடம்பெற்ற கருத்துக்களுக்குக் கடும் எதிர்ப்பு ஏறபட்டது. போராட்டக் குணம் மிக்க அமி லோவல் (Amy Lowell) என்ற பெண்மணி இவருக்கு எதிராகக் கிளம்பி, இளங்கவிஞர்களைத் தம் பக்கம் ஈர்த்துக் கொண்டு படிம இயக்கத்துக்குத் தலைமை ஏற்றார். இதனால் வெறுப்பும் சலிப்பும் அடைந்த பவுண்ட் இலண்டனை விட்டு வெளியேறிப் பாரிசு நகரம் வந்து சேர்ந்தார்.
# எஸ்ரா பவுண்ட்

## பாரிசு வாழ்க்கை

பாரிசு நகர நண்பர்களையும், இளைஞர்களையும், இலக்கியவாதிகளையும் பவுண்ட் தன் பேச்சாலும், கருத்தாலும், புலமையாலும், படைப்பு வேகத்தாலும், வக்கர புத்தியினாலும், முரட்டுத்தனத்தாலும் எரிச்சலூட்டிக் கொண்டும் திகைக்க வைத்துக் கொண்டுமிருந்தார். நாளாக ஆக இவர் கண்டிப்புமிக்க முரட்டு ஆசிரியராக மாறித் தம் அறிவுரைகளை எல்லாருக்கும் வழங்கிக் கொண்டிருந்தார். அதேசமயத்தில் புதுவிதமான படைப்பாற்றல் ஒன்று அவரிடம் கால்கொள்ளத் தொடங்கியது. குத்தலும் கிண்டலும் கூடிய உரையாடல் பாணியில் அவர் கவிதை எழுதத் தொடங்கினர். மொழிபெயர்ப்புகள் தனித்தனிச் சிறிய கவிதைத் தொடர்ச்சிகள் என்ற நிலையிலிருந்துமாறிச் சிக்கலான வடிவமைப்பையுடைய நீண்ட கவிதை முறைக்கு மாறினார்.
# எஸ்ரா பவுண்ட்

## இத்தாலி வாழ்க்கை

பவுண்ட் பாரிசை விட்டு 1924- ஆம் ஆண்டு இத்தாலி நாட்டு ரிவைராவில் சற்று வெதுவெதுப்பான ரேபல்லோ என்ற இடத்துக்குக் குடிபெயர்ந்தார். 1939-ஆம் ஆண்டு அமெரிக்கா சென்று கொஞ்சநாள் தங்கினார். அப்போது பாசிசத்தைப் புகழ்ந்தும், அமெரிக்க ஜனாதிபதி ஜெஃபர்சனை முசோலினியோடு ஒப்பிட்டுப் பேசியும் அமெரிக்க மக்களின் எதிர்ப்புக்கு ஆளானார். இவரை ஆதரித்த நண்பர்களும் செய்வதறியாது திகைத்தனர். ‘டக்ளஸ் ணமுதாயக்கடன் திட்டத்தை’ (Douglas Social Credit System)ij பற்றிப் பேசி யூதர்களின் எதிர்ப்பையும் சம்பாதித்துக் கொண்டார். அமெரிக்காவை விட்டு வெளியேறி நீண்டநாள் நாடோடியாகத் திரிந்த தனிமை வெறுப்பு அவரை அவ்வாறு பேச வைத்துவிட்டது என்று எல்லாரும் எண்ணினர். தம்மைக் குறை கூறி விமர்சிப்பதைப் பவுண்ட் எப்போதும் தாங்கிக் கொள்ளமாட்டார். மீண்டும் இத்தாலிக்கே திரும்பிவிட்டார்.  
இரண்டாம் உலகப்போர் தொடங்கியது. பாசிஸவாதிகளுக்கு ஆதரவாகவும், அமெரிக்கர்களுக்கு எதிராகவும் ரோம் நகர வானொலியில் வாரம் இரு முறை பிரசாரத்தில் ஈடுபட்டார் பவுண்ட். அமெரிக்க நாட்டையும், அதன் மக்களாட்சி முறையையும், ஆட்சித்தலைவர் ரூஸ்வெல்ட்டையும் கடுமையாக விமர்சித்து வசைமாரி பொழிந்தார். அவர் பேச்சில் யூதவெறுப்பு கொப்பளித்தது; இவர் கவிதைகளிலும் இவ்வெறுப்புக்கள் பொங்கி வழிந்தன.
# எஸ்ரா பவுண்ட்

## சிறை வாழ்க்கை

இரண்டாம் உலகப்போரில் நேசநாடுகள் வெற்றி பெற்றதும், 1945 இல் பவுண்ட் தேசத்துரோகக்குற்றத்துக்காக அமெரிக்கப்படையினரால் கைது செய்யப்பட்டு, பைசா நகருக்கு அருகில் இருந்த இராணுவச் சிறைச்சாலைக்குக் (Army Disciplinary Barracks) கொண்டு செல்லப்பட்டார். அங்கே கடும் குற்றவாளிகளுக்கெனப் பிரத்தியேகமாகத் தயாரிக்கப்பட்ட எஃகு வலைக் கூண்டில் அடைக்கப்பட்டார். அப்போது பவுண்டுக்கு வயது அறுபது. ஆறு திங்கள் இக்கூண்டில் அடைக்கப்பட்ட பவுண்டின் உடலும், உள்ளமும் பாதிக்கப்பட்டன. மறதியாலும், தனிமை நோயாலும் (Claustro phobia) மிக வருந்தினார். என்றாலும் சிறைக் கூண்டிலும் அவர் எழுதுவதை நிறுத்தவில்லை. சிறையிலிருந்து எழுதிய காண்டங்களில் சிறையனுபவம், தனிமைத்துன்பம், ஆன்மத்தேடல் ஆகியவற்றைப்பதிவு செய்கிறார்.  
இதன் பிறகு பவுண்ட் விசாரணையின் நிமித்தம் வாஷிங்டனுக்கு அழைத்துச் செல்லப்பட்டார். அங்கு இவரைச் சோதித்த மருத்துவர்கள், இவரை ஒரு மனநோயாளி என்று முடிவு செய்தனர். அதனால் விசாரணையிலிருந்தும், மரண தண்டனையிலிருந்தும் விடுபட்டு, செயிண்ட் எலிசபெத் மன நோய் மருத்துவமனையில் சேர்க்கப்பட்டார். மருத்துவமனையில் இவர் இருந்தபோது இவருடைய சிறைக் கவிதைகளுக்கு (Pisan cantos) அமெரிக்க நூலகப் பேராயத்தால் (Fellows of library) போலிங்கன் பரிசு (Bollingan prize) வழங்கப்பட்டது. அப்போது இவருக்கு எதிரான அரசியல்வாதிகளும இலக்கியவாதிகளும் கடும் எதிர்ப்புத் தெரிவித்தனர். அந்தப் போராட்டம் பல மாதங்கள் நீடித்தது.
# எஸ்ரா பவுண்ட்

## விடுதலை

பன்னிரண்டு ஆண்டுகள் கழித்து, இவருடைய தள்ளாமை கருதி, மருத்துவமனையிலிருந்து விடுவிக்கப்பட்டார். இவர் மீது சாட்டப்ப்ட்ட குற்றங்கள், இவருடைய புத்தி பேதலிப்பின் விளைவு என்று கருதி அமெரிக்க அரசாங்கம் இவர் மீதிருந்த வழக்குகளைத் திரும்பப் பெற்றுக் கொண்டது. மருத்துவ மனையை விட்டு வெளியேறியதும் பவுண்ட் மீண்டும் இத்தாலிக்கே திரும்பிவிட்டார். இதன்பிறகு “சுதந்திர பூமி என்று சொல்லப்படும் அந்த நாட்டிலிருந்து விடுதலை பெற்றதற்காக நான் மிக்க மகிழ்ச்சியடைகிறேன்; அமெரிக்கா ஒரு பயித்தியக்கார விடுதி” என்று அறிவித்தார் பவுண்ட்.
# எஸ்ரா பவுண்ட்

## தனிபட்ட வாழ்க்கை

பவுண்ட் தமது 29 ஆம் வயதில் ‘டோரதி ஷேக்ஸ்பியர்’ என்ற பெண்ணை மணந்தார். அவர்களுக்கு ஓர் ஆண் குழந்தையும் பிறந்தது.
# எஸ்ரா பவுண்ட்

## இலக்கியப் பணிகள்

பவுண்ட் தமது 27 ஆம் வயதிற்குள் ஐந்து படைப்புக்களை வெளியிட்டார். இவருடைய துவக்ககாலக் கவிதைகள், பழமையான பிரெஞ்சுக்கவிதை மற்றும் ஆங்கிலப் புதுக்கவிதைகளின் கலவையாக அமைந்திருந்தன. 35 ஆவது வயதில் இவர் எழுதி வெளியிட்ட ஹக்கில்வின் மாபெர்லி (Hug Selwyn Mauberly) என்ற கவிதைத் தொடர் இவர் வாழ்க்கையில் திருப்பு முனையாக அமைநதது.  
பவுண்டின் படைப்புக்களில் எல்லாராலும் அதிகம் பேசப்படுவதும், திறனாய்வுக்கும், கண்டனத்துக்கும், பாராட்டுதலுக்கும் உட்படுத்தப்படுவதும் இவருடைய காண்டங்கள் (Cantos) ஆகும். இக்காண்டங்கள் பவுண்டின் ஆழ்ந்த சிந்தனையில் முளைத்த தனிமொழிகள் (Monologues). இவற்றை எழுதிமுடிக்கப் பவுண்டுக்குக் கால் நூற்றாண்டுகள் பிடித்தன. முதல் பதினாறு காண்டங்கள் 1925-ஆம் ஆண்டிலும், மற்ற காண்டங்கள் அடுத்த இருபது ஆண்டுகளிலும் வெளியிடப்பட்டன. பைசா நகருக்கு அருகில் சிறை வைக்கப்பட்டபோது, இவர் பத்துக் காண்டங்கள் எழுதினார். அவை பைசா காண்டங்கள் (Pisan Cantos) என்ற தலைப்பில் வெளியிடப்பட்டன. எல்லாமாகச் சேர்த்து எண்பத்தைந்து காண்டங்கள் இந்நூலுள் அடங்கும்.  
பவுண்ட் கவிதைப் புனைவுகள் மட்டுமல்லாது, பிரெஞ்சுக் கவிஞர் வில்லன் பற்றி இசை நாடகம் ஒன்றும் (Opera), பல கட்டுரை நூல்களும் எழுதியுள்ளார். அளவிறந்த மொழி பெயர்ப்புகளும் செய்திருக்கிறார்.
# சுஸ்தா

**சுஸ்தா** (**Susta**) தெற்கு நேபாளத்தின் மாநில எண் 5-இல் உள்ள நவல்பராசி மாவட்டத்தில் அமைந்த கிராமிய நகராட்சி ஆகும்  
91.24 சதுர கிலோ மீட்டர் பரப்பளவும், 5 வார்டுகளும், 35,890 மக்கள்தொகையும் கொண்ட சுஸ்தா கிராமிய நகராட்சி, இந்தியாவின் வடக்கு பிகார் மாநிலத்தின் எல்லையை ஒட்டியுள்ளது. சுஸ்தா கிராமிய நகராட்சி 10 மார்ச் 2017 அன்று புதிதாக நிறுவப்பட்டது.
# சுமந்த் மேத்தா

**சுமந்த் மேத்தா (Sumant Mehta)** (1877 சூலை 1 - 1968 திசம்பர் 15) இவர் 20 ஆம் நூற்றாண்டின் இந்தியாவில் இருந்து வந்த ஒரு மருத்துவரும், சுதந்திர ஆர்வலரும் மற்றும் சமூக சேவகரும் ஆவார். இலண்டனில் கல்வி கற்ற இவர், 1921இல் பொது வாழ்க்கையில் நுழைவதற்கு முன்பு பரோடா மாநிலத்தின் கெய்க்வாட் ஆட்சியாளர்களின் தனிப்பட்ட மருத்துவராக பணியாற்றினார். இவரது மனைவி சாரதா மேத்தாவுடன், இவர் சமூக மற்றும் அரசியல் நடவடிக்கைகளில் ஈடுபட்டார்.
# சுமந்த் மேத்தா

## ஆரம்ப கால வாழ்க்கை

சுமந்த் மேத்தா 1877 சூலை 1 ஆம் தேதி சூரத்தில் ஒரு வத்நகர நகர் பிராமண குடும்பத்தில் பிறந்தார். இவரது தந்தை படுக்ராம் ஷோபராம் மேத்தா பரோடா மாநிலத்தைச் சேர்ந்த மூன்றாம் சாயாஜிராவ் கெய்க்வாட்டின் தனிப்பட்ட மருத்துவராவார். இவரும் இங்கிலாந்தில் படித்தார். இவரது தாயார் தகிகௌரி சூரத்தைச் சேர்ந்தவர். மேத்தா சமூக சீர்திருத்தவாதி துர்க்காராம் மேத்தாவின் பேரனாவார். குசராத்தி புதின ஆசிரியர் நந்தசங்கர் மேத்தாவின் தாய்வழி பேரனுமாவார்.  
இவர் தனது பள்ளிக் கல்வியை பரோடா மற்றும் மும்பையில் முடித்தார். பின்னர் மும்பையிலுள்ள மருத்துவக் கல்லூரியில் மூன்று ஆண்டுகள் படித்தார். 1898இல், இவர் சாரதா மேத்தாவை மணந்தார். இவர் அப்போது மருத்துவ மாணவராக இருந்தார். பின்னர், மேல் படிப்புகளுக்காக இங்கிலாந்தின் மான்செஸ்டருக்குச் சென்றார். 1901இல் மான்செஸ்டரின் விக்டோரியா பல்கலைக்கழகத்தில் மருத்துவப் பட்டம் பெற்றார்.
# சுமந்த் மேத்தா

## தொழில்

1903 இல் தனது தந்தை இறந்தபோது, இவர் கெய்க்வாட்டின் தனிப்பட்ட மருத்துவராகவும். பரோடா மாநிலத்தின் சுகாதார ஆணையராகவும் பணியாற்றினார். இவர் பரோடா மற்றும் நவ்சரியில் மருத்துவ அதிகாரியாகவும் பணியாற்றினார். சாயாஜிராவ் கெய்க்வாட்டுடன், இவர் 1910–11ல் சீனா, ஜப்பான், ஜெர்மனி, பிரான்ஸ், இங்கிலாந்து, அமெரிக்கா மற்றும் கனடா ஆகிய நாடுகளுக்குச் சென்றார். இது இவரது முற்போக்கு என்ணங்களை விரிவுபடுத்தியது. இராமகிருஷ்ணர், விவேகானந்தர் மற்றும் ஓமர் கய்யாம் ஆகியோரின் மத நூல்கள் மற்றும் படைப்புகளால் இவர் ஈர்க்கப்பட்டார். பரோடா இரண்டாம் மகாராணி சிம்னாபாயினாலும் ஈர்க்கப்பட்டார். 1906இல் கொல்கத்தாவில் நடந்த இந்திய தேசிய காங்கிரசின் மாநாட்டில் கலந்து கொண்டார். கோபால கிருஷ்ண கோகலேவால் ஈர்க்கப்பட்ட பெற்ற இவர், இந்தியச் சேவகர்கள் சங்கத்தில் சேர்ந்தார். மேலும் தனது வாழ்நாள் முழுவதையும் 1915இல் பொது சேவையில் செலவிட முடிவு செய்தார். பின்னர், இவர் கெய்க்வாட் ஆட்சியாளர்களிடமிருந்து தனது பணிகளை விட்டுவிட்டு, 1921இல் தனது மனைவியுடன் பொது வாழ்க்கையில் நுழைந்தார்.  
1923ஆம் ஆண்டில், சோஜித்ராவில் நடைபெற்ற குசராத் விவசாயிகள் சங்கத்தின் தலைவராகவும் பணியாற்றினார். 1927இல் குசராத்தில் ஏற்பட்ட வெள்ள நிவாரணப் பணிகளில் பங்கேற்றார். 1928 பர்தோலி சத்தியாக்கிரகத்தின் போது இவர் தனது மனைவியுடன் சர்போன் முகாமின் பொறுப்பாளராக இருந்தார். இவர்1929 இல் ஒரு இளைஞர் மாநாட்டை ஏற்பாடு செய்தார். இவரது தலைமையின் கீழ், பரோடா மக்கள் சங்கம் 8 மற்றும் 13 வது மாநாடுகள் 1930 ஆம் ஆண்டில் நவ்சாரியிலும், மே 1936 இல் முறையே நவ்சாரிக்கு அருகிலுள்ள கதோர் கிராமத்திலும் நடைபெற்றது. இவர் 1936 இல்கலோலுக்கு அருகிலுள்ள செர்தா கிராமத்தில் ஒரு ஆசிரமத்தை நிறுவினார்  
இவர் விவசாயிகள், தொழிலாளர்கள் மற்றும் பழங்குடி மக்களின் நலனுக்காக பணியாற்றினார். இந்துலால் யாக்னிக்குடன், 1938 இல் அரிபுராவில் நடந்த இந்திய தேசிய காங்கிரசு கூட்டத்தில் விவசாயிகளின் பேரணியை ஏற்பாடு செய்தார்.  
தனது ஐரோப்பா பயணத்தின்போது, இந்திய புரட்சியாளர்களான மேடம் பிகாஜி காமா, சியாம்ஜி கிருஷ்ண வர்மா, வீரேந்திரநாத் சட்டோபாத்யாயா ஆகியோரை சந்தித்தார். சட்ட மறுப்பு இயக்கத்தில் பங்கேற்றதற்காக இவர் கைது செய்யப்பட்டு ஜலல்பூர் சிறையில் அடைக்கப்பட்டார். இவர் இந்திய விடுதலை இயக்கத்தில் பங்கேற்றதற்காக சபர்மதி, விசாபூர் மற்றும் நாசிக் சிறைகளில் ஐந்து ஆண்டுகள் கழித்தார்.  
இவர் *ஆத்மகதா* என்ற சுயசரிதையை எழுதினார். இது 1971 இல் இவரது மரணத்திற்குப் பின் வெளியிடப்பட்டது. இவரது மற்ற படைப்புகளில் *சமாஜ்தர்பன்* மற்றும் *ஹலி: ஜமீன்னா குலாமோ* ஆகியவை அடங்கும். பிற்காலத்தில் பழங்குடியினரின் அடிமைத்தனத்தின் ஒரு வடிவமான ஹலியை இவர் விவரித்தார். இவர் தனது படைப்புகளில் பழங்குடி மக்களை *ராணிபராஜ்* ( 'வன மக்கள்') என்று குறிப்பிட்டுள்ளார்.  
இவர் 1968 திசம்பர் 15, அன்று இறந்தார்.
# இந்திய சேவகர்கள் சங்கம்

**இந்திய சேவகர்கள் சங்கம்** (*Servants of India Society*) என்பது தக்காண கல்விச் சங்கத்தை விட்டு வெளியேறிய கோபால கிருஷ்ண கோகலே 1905 ஆம் ஆண்டு சூன் 12 ஆம் தேதி மகாராட்டிடிராவின் புனேவில் உருவாக்கிய ஓர் சங்கமாகும்.. இவருடன் சமூக மற்றும் மனித வளர்ச்சியை ஊக்குவிக்கவும், இந்தியாவில் பிரிட்டிசு ஆட்சியை அகற்றவும் விரும்பிய நடேசு அப்பாஜி திராவிட், கோபால கிருஷ்ணா தியோதர் மற்றும் அனந்த் பட்வர்தன் போன்ற படித்த ஒருசில இந்தியர்களும் இருந்தனர்.